କୋରାପୁଟ (ମଦନ ମୋହନ ସାହୁ) : କୋରାପୁଟ ଜିଲ୍ଲାର ଦୁର୍ଗମ ଅଞ୍ଚଳ ଗୁଡିକୁ ରାସ୍ତାଘାଟ ନଥିବା ଯୋଗୁଁ ଚାରି ଚକିଆ ଆମ୍ବୁଲାନ୍ସ ପହଁଚି ପାରେନି, ଫଳରେ ଗର୍ଭବତୀ ମହିଳା ଓ ନବଜାତ ଶିଶୁଙ୍କୁ ଠିକ ସମୟରେ ସ୍ୱାସ୍ଥ୍ୟ ସେବା ଯୋଗାଇବା ପାଇଁ କେନ୍ଦ୍ର ସରକାରଙ୍କ ଅନୁଦାନରେ ୮ ଗୋଟି ବାଇକ ଆମ୍ବୁଲାନ୍ସ ଜିଲ୍ଲା ପ୍ରସାସନଙ୍କୁ ଗ୍ରାମଞ୍ଚଳଲୋକଙ୍କ ସ୍ୱାସ୍ଥ୍ୟ ସେବାରେ ଉନ୍ନତି ଆଣିବା ପାଇଁ ୩ ମାସ ପୂର୍ବେ ଯୋଗାଇ ଦିଆଯାଇଥିଲା। ଏହି ୮ ଗୋଟି ବାଇକ ଆମ୍ବୁଲାନ୍ସ କିଣାହେବା ପରେ ଦୀର୍ଘ ଦିନ ଧରି ଜିଲ୍ଲା ମୁଖ୍ୟ ଚିକିତ୍ସା ଅଧିକାରୀଙ୍କ କାର୍ଯ୍ୟାଳୟ ପରିସରରେ ପଡିରହିଥିଲା।
ଏଥିନେଇ କିଛିଦିନ ତଳେ ବିଭିନ୍ନ ଗଣମଧ୍ୟମରେ ଖବର ପ୍ରସାରଣ ହେବାପରେ ଗତକାଲି ଆମ୍ବୁଲାନ୍ସ ଗୁଡିକୁ ଧୁଆଧୁଇ କରି, RTO କୋରାପୁଟଙ୍କ ଦ୍ୱାରା ଡ୍ରାଇଭର ଚୟନ କରି ଜିଲ୍ଲାର ବନ୍ଧୁଗାଁ, ଦସମନ୍ତପୁର, କୁନ୍ଦୁଲି, ପଟାଙ୍ଗି, ଲମତାପୁଟ, ବୋରିଗୁମା ଓ ବୋଇପାରିଗୁଡା ସ୍ୱାସ୍ଥ୍ୟ କେନ୍ଦ୍ର ମାନଙ୍କୁ ଏହି ବାଇକ ଆମ୍ବୁଲାନ୍ସ ଯୋଗାଇ ଦିଆଯାଇଛି। ଏଣିକି ଗ୍ରାମଞ୍ଚଳର ଲୋକେ ୧୦୮ ଓ ୧୦୨ ଆମୁଲାନ୍ସର ସେବା ଭଳି ଏହି ସେବା ପାଇପାରିବେ। ଏଥିପାଇଁ ଲୋକଙ୍କୁ ୧୦୮ ଓ ୧୦୨ ନମ୍ବର କୁ ଫୋନ କରିବାକୁ ପଡିବ। ଗ୍ରାମାଞ୍ଚଳର ଲୋକେ ଏଥିପାଇଁ ଖୁସି ଜାହିର କରିଥିବା ଜଣାପଡ଼ିଛି।
